**Návrh memoranda je vágny, nekonkrétny a viaceré požiadavky lekárov ignoruje úplne. Tento „návrh“ svedčí o tom, že vláda situáciu podceňuje a nenavrhuje reálnu dohodu**

**Lekárske odborové združenie (LOZ) dostalo v pondelok (7.11.2022) podvečer z Ministerstva zdravotníctva text „memoranda“ ako údajné riešenie požiadaviek 2100 lekárov vo výpovedi. LOZ odmieta návrh memoranda ako celok, pretože jeho štruktúra ani povaha dokumentu v skutočnosti nerieši požiadavky lekárov.**

*„Návrh memoranda neprináša reálne riešenia. Tento text sa len tvári ako dohoda, ale nezaväzuje ministerstvo zdravotníctva ani vládu k riešeniam, ktoré žiadame. Ak by sme na takúto dohodu pristúpili, išli by sme sami proti hlavnému zmyslu našich výpovedí, pretože naším cieľom je zachrániť slovenské zdravotníctvo.Žiaľ, podmienky, ktoré nám vláda ponúkla by nikomu ani nemocniciam, či pacientom nepomohli,”* hovorí P. Visolajský, predseda LOZ.

Návrh memoranda odmietame ako celok, pretože jeho štruktúra a ani povaha tohto dokumentu v skutočnosti nerieši požiadavky lekárov. Znovu dostávame iba návrh a sľuby do budúcnosti. Pekná grafická PR úprava textu nedokáže zakryť to, že bohužiaľ ešte aj tie sľuby sú nekonkrétne, už len v porovnaní s memorandom z roku 2011.

(Memorandum z roku 2011 nájdete [tu](https://www.vlada.gov.sk/data/files/1510_memorandum_zdravotnictvo.pdf?csrt=13796981330086899310).).

MZ SR v navrhnutom dokumente zahmlieva a nehovorí jasne, či vláda zabezpečí preplácanie nákladov nemocniciam za adekvátne poskytnutú zdravotnú starostlivosť v potrebnom rozsahu tak, aby sa nezadlžovali. Tým vláda nerešpektuje ekonomický zákon a to, že nikto nemôže vyrábať pod svoje náklady.

Vláda v predloženom memorande rovnako nerieši žiadny konkrétny záväzok pri navýšení počtu lekárov a sestier a pri dodržiavaní predpisov o minimálnom personálnom zabezpečení nemocničných oddelení. Upozorňujeme, že každý ďalší zásah do súčasných personálnych noriem v zmysle znižovania personálu pri pacientovi nebude pre pacienta prospešným riešením, naopak bude znamenať jeho ohrozenie.

Lekári konkretizujú nedostatky v memorande, ktoré nezabezpečia potrebné systémové zmeny v zdravotníctve. Vláda v návrhu tvrdí, že „*požiadavky zástupcov zdravotníckych pracovníkov v oblasti mzdových nárokov boli prenesené do zákona“.* V skutočnosti však nie sú. Pretože v parlamente bolo nedávno schválené len navýšenie pre neatestovaných  lekárov – nástupný plat + 169 EUR v hrubom a za každý rok praxe 12 EUR v hrubom do maximálne 20 rokov praxe. Pán minister zdravotníctva sám opakovane priznal, že takéto navýšenie miezd neprinesie žiadneho nového lekára do nemocnice. Požiadavkou lekárov bolo zabezpečiť, aby Slovensko bolo pri mzdách lekárov **konkurencieschopné voči okolitým štátom ako Česko, Maďarsko, či Poľsko a aby vláda rešpektovala základné ekonomické zákony a trhovú cenu práce. Vláda týmto návrhom necháva slovenských pacientov v nemocniciach s predlžujúcimi sa čakacími dobami a rizikom ohrozenia zdravia.**

Lekári opakovane zdôrazňovali, že potrebujeme zabezpečiť a stabilizovať zdravotnícky personál v nemocnicach, aby nám lekári z nemocníc neodchádzali a možno sa časť z nich vrátila. Takéto riešenia v preloženom memorande ministerstva zdravotníctva nevidíme.

Vláda rovnako nedávno prijala nešťastnú reformu nemocníc, kde rátala so zrušením viac ako 10 000 akútnych lôžok. Zrušením lôžka nemôže byť zrušený pacient. MZ SR vôbec nekonkretizuje ako sa vysporiada s požiadavkou lekárov na to, aby neboli zrušené lôžka v nemocniciach, pokým nie je vybudovaná adekvátna personálna a materiálna náhrada v nemocniciach, ktoré majú pacientov prijať. Namiesto toho, formuluje ešte viac vágnu formuláciu o akejsi „konzistentnej zdravotnej starostlivosti“.

Pre pacientov toto nie je žiadny záväzok k dostupnosti nemocničnej liečby.

Zdôrazňujeme, že návrh memoranda je vágny a nekonkrétny. Chýbajú v ňom riešenia ostatných požiadaviek lekárov, ako napríklad trestná zodpovednosť manažmentu, ak dlhodobo ohrozuje zdravie a životy pacientov (pri dodržiavaní personálnych noriem). Chýbajú aj konkrétne riešenia pri vzdelávaní, kde sme predostreli vláde aj ministerstvu konkrétne návrhy.

Lekárske odborové združenie zároveň od lekárov nedostalo mandát uzatvárať dohody s ďalšími 15 subjektami, ale iba mandát uzatvoriť dohodu s vládou Slovenskej republiky.

Tým nespochybňujeme oprávnenie vlády uzatvárať akékoľvek dohody, avšak nepovažujeme za funkčné a ani efektívne zapájať sa do tohto procesu rokovania s ďalšími 15 subjektami a žiadame o to, aby sa vláda nevyhýbala dohode s Lekárskym odborovým združením.

Do skončenia výpovedí zostáva necelý mesiac. Vyzývame vládu, aby konala rýchlo a efektívne, a preto navrhujeme, aby sa požiadavky lekárskych odborárov riešili rokovaním, z ktorého vzíde dohoda medzi vládou a Lekárskym odborovým združením rovnako ako v roku 2011.